SKRIFTLIG FORESPØRGSEL E-1073/01

af Stavros Xarchakos (PPE-DE) og Antonios Trakatellis (PPE-DE) til Kommissionen

(5. april 2001)

Om: Anlæggelse af faciliteter til De Olympiske Lege i Marathonas - Schinia

Det athenske akademi har i en meddelelse krævet, at den græske premierminister, Simitis, personligt skrider ind for at forhindre bygningen af det olympiske rosportsanlæg på det historiske område Marathon. Det athenske akademi henviste til, at det allerede den 26. januar havde rettet en skrivelse til Simitis, hvori det redegjorde for grundene til, at man burde gå bort fra planerne om at placere et rosportsanlæg i Marathonas - Schinia. Det historiske sted trues af ødelæggelse, og det samme gælder vådområdet ved Schinia, der er et økologisk følsomt område, hvilket allerede er blevet påpeget af adskillige miljøorganisationer såsom WWF - Hellas m.fl.

Hvad er Kommissionens officielle holdning i dette spørgsmål, og hvordan agter Kommissionen at skride ind over for den græske regering, som ikke desto mindre synes at være opsat på at gennemføre projektet til trods for den modstand, det er stødt på såvel i som udenfor Grækenland? Der er også indløbet en protest i form af en meddelelse fra Instituttet for Klassiske Studier ved universitetet i Cambridge, som kræver respekt for de historiske levn fra menneskehedens fortid, som findes i dette særdeles følsomme område.

Svar afgivet på Kommissionens vegne af Margot Wallström

(22. juni 2001)

Med hensyn til miljøaspekterne ved det projekt, det ærede medlem omtaler, har Kommissionen modtaget en klage, der navnlig vedrører de følger, det planlagte ro- og kanosportscenter vil få for bevaringen af Schinias-området.

Grækenland har ikke foreslået Schinias-vådområdet indlemmet i Natura 2000-nettet, hverken i medfør af fugledirektivet (Rådets direktiv 79/409/EØF af 2. april 1979 om beskyttelse af vilde fugle(1)) eller habitatdirektivet (Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2)). Da området imidlertid figurerer i relevante videnskabelige litteraturlister, har Kommissionen i forbindelse med den ovennævnte klage anmodet de græske myndigheder om nærmere oplysninger om det planlagte olympiadeprojekt. Kommissionen ønsker at sikre, at projektet er forligeligt med områdets bevaringsmæssige værdier.

I svaret på Kommissionens forespørgsler fremhæver de græske myndigheder de overordnede gunstige konsekvenser af projektet, i tilknytning til oprettelsen af en nationalpark i området. I forlængelse af dette svar og i lyset af yderligere oplysninger, der er kommet Kommissionen i hænde, har Kommissionen for nylig ladet foretage en vurdering af situationen på stedet. Resultatet heraf granskes nu, så Kommissionen på dette grundlag kan afgøre, hvordan sagen skal følges op.

Hvad angår områdets kulturelle aspekter, har Fællesskabet i medfør af EF-traktatens artikel 151 (tidl. artikel 128) beføjelse til at fremme samarbejdet mellem medlemsstaterne på det kulturelle område. Det spørgsmål, det ærede medlem rejser, henhører ikke under Fællesskabets kompetence, men - ifølge nærhedsprincippet - udelukkende under Grækenlands kompetence.

(1) EFT L 103 af 25.4.1979.

(2) EFT L 206 af 22.7.1992.